# Autor de nome científico

Carl von Linné, pai da taxonomía moderna.
En nomenclatura, o **autor con nome científico** é a persoa ou equipo que describiu, denominou e publicou validamente un taxon. A **cita do autor** é a referencia ó autor ou autores do taxon e escríbese logo do nome científico do mesmo.

O modo en que se realiza a cita do autor dun determinado nome científico varía segundo se trate de taxons de plantas, animais ou bacterias, e atópase normalizado, respectivamente, polo Código Internacional de Nomenclatura para algas, fungos e plantas, o Código Internacional de Nomenclatura Zoolóxica e o Código Internacional de Nomenclatura de Bacterias. De feito, no caso dos taxons de plantas, a cita do autor realízase en forma xeralmente abreviada, mentres que nos casos dos taxons de animais e de bacterias utilízase o apelido completo do autor.

A continuación detállanse as normas e recomendacións para citar ao autor ou autores de taxons de plantas, animais e bacterias.

## Regras e recomendacións

### taxons de plantas

As regras e recomendacións para citar ao autor ou autores dun taxon de plantas están establecidas no artigo 46 do Código Internacional de Nomenclatura para algas, fungos e plantas, as cales se resumen a continuación:

* Nas publicacións, particularmente aquelas referidas a taxonomía e nomenclatura, é desexable citar aos autores do nome do taxon, aínda cando non se realice unha referencia bibliográfica. Exemplos:

>
>
> Rosaceae Juss., *Rosa* L., *Rosa gallica* L., *Rosa gallica* var. *eriostyla* R.Keller, *Rosa gallica* L. var. *gallica*.
>
>

Pode observarse que a cita do autor realízase tanto para a familia (Rosaceae), como para o xénero (*Rosa*), a especie (*Rosa* *gallica*) ou a variedade (*Rosa gallica* var. *eriostyla*). O autor para o nome da familia é Antoine-Laurent de Jussieu, para o nome do xénero e da especie é Carl von Linné e para a variedade é Robert Keller. Todos eses nomes foron convenientemente abreviados segundo se indica na seguinte sección.

* Aínda nas revistas científicas, o nome do autor dun taxon cítase só a primeira vez que se menciona a dito taxon. Exemplo:

>
>
> O xénero *Vicia* L. está representado por *ca.* 180 a 210 especies, distribuídas en tódalas rexións tropicais e tépedas do mundo. O maior centro de variación de especies de *Vicia* atópase na área Mediterránea, con centros secundarios en América do Norte e América do Sur.
>
>

* O nome dun novo taxon debe atribuírse ao autor ou autores que realizaron a descrición válida ou diagnose dese taxon, aínda que a publicación da diagnose sexa realizada por outros autores.

>
>
> Olive Mary Hilliard e Brian Laurence Burtt publicaron en 1986 un traballo no que os nomes e descricións de varias especies de *Schoenoxiphium*, incluíndo a *Schoenoxiphium altum*, atribuíanse a Ilkka Kukkonen O nome do taxón, entón, cítase como *S. altum* Kukkonen.
>
>

>
>
> John Torrey e Asa Gray na súa obra de 1838 atribuíron os nomes *Calyptridium* e *C. monandrum* a «Nutt». As descricións estaban entre comiñas indicando que Thomas Nuttall as escribira, como se recoñecía e agradecía no prólogo. Os nomes, entón, cítanse como *Calyptridium* Nutt. e *C. monandrum* Nutt.
>
>

* Cando o nome dun taxon se publica conxuntamente por dous autores, ambos deben citarse unindo os seus nomes coa palabra «et» ou o símbolo «&».

>
>
> *Devia xeromorpha* Goldblatt et J.C.Manning (ou Goldblatt & J.C.Manning) é un taxón que foi descrito e publicado conxuntamente polos taxónomos Peter Goldblatt e John C. Manning.
>
>

* Cando a autoría dun nome científico difire da autoría da obra na cal foi validamente publicado, ambos os autores son citados frecuentemente conectándoos coa palabra «in». En tales casos «in» e o que segue por detrás non son parte da cita do autor senón da cita bibliográfica e é mellor omitilo, a menos que se desexe citar o lugar onde o nome foi publicado.

>
>
> En 1908 Hans Solereder atribuíu o nome da familia Strasburgeriaceae e a súa descrición válida a Phillippe Edouard van Tieghem quen—en realidade— usou o nome «Strasburgériacées» (en francés, por iso non está validamente publicado segundo o artigo 18.4). O nome cítase entón como Strasburgeriaceae Tiegh., ou Strasburgeriaceae Tiegh. *in* Solereder cando é necesario prover unha cita bibliográfica ademais do nome científico.
>
>

>
>
> O nome «*Zephyranthes drummondii* D.Don in Sweet, Brit. Fl. Gard. 7: t. 328 (1836)» indica que a especie foi validamente descrita por David Don e publicada no tomo 7 editado en 1836 da obra de Robert Sweet chamada «*The British flower garden: containing coloured figures & descriptions of the most ornamental & curious hardy herbaceous plants*». Porén, o nome correcto da especie é simplemente *Zephyranthes drummondii* D.Don
>
>

* O nome dun novo taxon debe ser atribuído ao autor ou autores da publicación na que a descrición válida aparece por primeira vez, aínda que o nome se atribúa a un autor diferente. Pódese, no entanto, recoñecer a autoría do nome científico inserindo a palabra «ex» logo do mesmo, seguido do nome do autor ou autores da descrición válida.

>
>
> En 1865 Berthold Carl Seemann publicou o nome *Gossypium tomentosum*, atribuíndoo a Thomas Nuttall, seguido da descrición válida da especie. Polo tanto, o nome desa especie de algodón pode ser citado como «*G. tomentosum* Nutt. *ex* Seem.» ou, simplemente, como «*G. tomentosum* Seem».
>
>

#### Abreviatura do autor

Nos taxóns de plantas, os nomes dos autores cítanse de forma abreviada, de acordo a normas estandarizadas. Richard Kenneth Brummitt e C.E. Powell publicaron no contexto dos estándares TDWG, en 1992, unha nómina das abreviaturas dos autores de nomes científicos de plantas en conformidade coas normas provistas polo Código Internacional de Nomenclatura para algas, fungos e plantas. Tal nómina actualízase continuamente e faise pública nas páxinas web das organizacións denominadas «International Plant Names Index» (IPNI; en galego, Índice internacional de nomes de plantas) e «*Index Fungorum* » (en galego, « Índice de fungos»).
A norma principal en canto á abreviatura do nome do autor dun nome científico dun taxón de plantas é que a abreviatura debe ser abondo longa como para ser distintiva e debería terminar cunha consoante que, no nome completo, precede a unha vogal. As primeiras letras do nome deben probarse sen omisión, pero unha das últimas consoantes pode engadirse de ser necesario. Exemplos:

>
>
> "L." é a abreviatura de Carl Linné; "Fr." para Elias Magnus Fries; "Juss". para Antoine-Laurent de Jussieu; Rich. para Louis Claude Marie Richard; Bertol. para Antonio Bertoloni, para distinguilo de Carlo Luigi Giuseppe Bertero, "Bertero"; Michx. para André Michaux, para distinguilo de Marc Micheli, "Micheli".
>
>

### Taxons de animais

As normas e recomendacións para citar ao autor ou autores dun taxon de animais atópanse descritas no capítulo 11 do Código Internacional de Nomenclatura Zoolóxica, as cales se detallan a continuación:

* No caso dos taxons de animais, a cita do autor é opcional, a pesar de que é de uso corrente e recomendable.
* Recoméndase que se cite o autor ou autores polos seus apelidos e a data da publicación. O nome do autor escríbese a continuación do nome do taxon sen ningún signo de puntuación entre eles, fóra dos casos que se describen no próximo punto.

>
>
> O nome científico do lobo foi outorgado en 1758 por Carl Linné, polo que se escribe: *Canis lupus* Linnaeus, 1758.
>
>

* Cando unha determinada especie se cambia a un xénero que non é o orixinal (acto nomenclatural que se denomina «combinación»), o nome do autor da descrición e nome inicial colócase entre paréntese. O ano, se se cita, débese colocar no mesmo paréntese.

>
>
> Carl Linné outorgoulle ó león o nome de *Felis leo* en 1758, pero logo esa especie foi transferida por outro autor ó género *Panthera*, polo que o nome científico e a cita do autor escríbense así: *Panthera leo* (Linnaeus, 1758) ou bien, *Panthera leo* (Linnaeus).
>
>

* Se se desexa pódese citar tamén o nome do autor que realizou unha nova combinación.

>
>
> *Limnatis nilotica* (Savigny) Moquin-Tandon; *Methiolopsis geniculata* (Stål, 1878) Rehn, 1957.
>
>

* Se o apelido de dous ou máis autores pode dar lugar a confusións, distinguiranse tamén polos seus nomes, como en bibliografía científica.

>
>
> O zoólogo francés Étienne Geoffroy Saint-Hilaire o seu fillo Isidore Geoffroy Saint-Hilaire cítanse como É.Geoffroy e I.Geoffroy, respectivamente, como en *Saimiri boliviensis* E.Geoffroy, 1834 *e Saimiri ustus* I.Geoffroy, 1843
>
>

* Se o apelido do autor está orixinalmente escrito nunha lingua que non use o alfabeto latino, deberase transliterar.

>
>
> O entomólogo ruso Эдуард Эверсман translitérase como Eduard Eversmann e cítase co seu apelido en alfabeto latino, por exemplo en *Aeshna viridis* Eversmann, 1836.
>
>

### taxons de bacterias

As normas e recomendacións para citar ao autor ou autores dun taxon de bacterias atópanse descritas na sección 6 do Código Internacional de Nomenclatura de Bacterias.

* Na nomenclatura das bacterias o nome do autor non se abrevia —contrariamente ás normas da nomenclatura botánica— e o ano de publicación do taxon non se separa do nome do autor por unha coma, a diferenza da norma da nomenclatura de animais.

>
>
> O nome «*Paenibacillus polymyxa* (Prazmowski 1880) Ash *et al.* 1994», ou tamén, «*Paenibacillus polymyxa* (Prazmowski) Ash *et al.* 1994» indica que Prazmoski é o autor do basónimo —como *Clostridium polymyxa*— e que Ash é o autor da combinación.
>
>

* Se a alteración da circunscrición dun taxon ou dos seus caracteres diagnósticos modifica a natureza de dito taxon, o autor responsable pode ser indicado polo agregado da abreviatura «emend.» (do latín «emendavit», emendado) seguido do nome do autor responsable do cambio. Por exemplo:

>
>
> *Rhodopseudomonas* Czurda & Maresch 1937 *emend*, van Niel 1944
>
>

* Un nome que se conserva a pesar de que o tipo do taxon ao que alude foi excluído, non debe ser referido ao autor orixinal senón ao autor cuxo concepto ou definición do taxon se conservou.

>
>
> *Aeromonas liquefaciens*, é a especie tipo orixinal do xénero *Aeromonas*. Porén, foi excluída de dito xénero. Por esa razón o nome do xénero *Aeromonas* atribúese a Roger Y. Stanier 1943 e non a Albert Kluyver & C. B. van Niel 1936, e a nova especie tipo do xénero é  *A. hydrophila*.
>
>

## Notas

## Véxase tamén

### Outros artigos

* Taxonomía
* Auctorum